
Absztrakt
A közösség által támogatott mezőgazdaság (vagy közösségi mezőgazdálkodás) nem újkeletű jelenség (1960-as, 1970-es évek), mégis bizonyos környezetben ismert és vált elterjedtté. Lényege a gazda és fogyasztók közvetlen kapcsolódása, ahol a fogyasztó személyesen a gazdától kapja meg a friss, számára begyűjtött terményt.
Kutatási kérdésünk fókuszában annak az egyedi szempontrendszernek a feltárása áll, amely megmutatja, hogy milyen okokból képesek a fogyasztók, mint tagok, az alternatív életmódmintázattal járó kötelezettségeket vállalni, fenntartani, bennük maradni.
Mivel a hazai kutatások főként agrárgazdasági fókuszúak, és a pszichoszociális vonulat inkább a nemzetközi szakirodalomban jelent meg eddig, a nemzetközi anyagok szisztematikus áttekintése jelentette az első értelmezési keretet e témában (megjelenés alatt). Az előadás anyaga erre a szisztematikus munkára alapozva mutatja be az azonosított aspektusokat (pl. társadalmi, földrajzi, egészségmegőrző, életmód-specifikus, pozitív pszichológiai), tranzitív hatásrendszert (episztemológiai szint), és javasol metodikai jellegű elemzési továbblépéseket (kvalitatív módszertan).



Tapasztalatok
A Georgikon Napok 1958 óta évente megrendezett tudományos konferencia, ahol  meghirdetett témákra koncentrálva korlátozott számban, kiemelkedő színvonalú előadásoknak és posztereknek biztosítanak publikációs lehetőséget. A Pannon Egyetem Georgikon Kara szervezi meg a keszthelyi kétnapos (2017. szeptember 28-29.) konferenciát, ahol a fentebb említett hagyományos jelleg miatt egymást akár már korábbról is ismerő szakemberek egészen közvetlen hangnemű vitáit, meglátásait lehetett megtapasztalni. 
Előadásunkat az Alternatív Közgazdaságtan szekcióba sorolták be, amelyet ugyan először értetlenkedve fogadtunk, de mégis, utólag látva ez jó döntésnek bizonyult a szervezők részéről. A szekcióba különböző területeket képviselő kollégák ültek be (a 13 szekció-előadón túl), így nagyon széles spektrumon kaptunk visszajelzéseket, melyet a korábban említett oldott hangulat is támogathatott. 
További tapasztalatunk volt, hogy kutatásunk érdekes lehet ökológiával foglalkozók számára, csakúgy, mint kifejezetten módszertannal foglalkozó szakemberek számára is, így érdemes ilyen fórumok meghívására is nyitottnak lenni.
Korábbi megjelenéseink alapján máshogy építettük fel mondanivalónkat: lineáris előadás-vezetés helyett a kutatási terület bemutatását dolgoztuk úgy át, hogy a hallgatóság számára saját (komplex megközelítésben meghozott) következtetéseink szinte formális logikával levezethetővé váltak. Ez úgy tűnik nagyon sikeres prezentálási stratégia lehet (látva a visszajelzéseket) olyan interdiszciplinárisan taglalható kutatási területen, mint a mienk, így ezt alkalmazni fogjuk a későbbiekben. 

Nagyon szépen köszönöm az ELTE Tehetséggondozási Tanácsának támogatását!

